अजमेर. ढाणी रोड स्थित गोकुल विला में बुधवार रात को संदिग्ध परिस्थिति में फांसी के फंदे पर लटकी मिली विवाहिता नवनीता के शरीर पर चोटों के गंभीर निशान पाए गए हैं। उसकी पीठ, पैर और कान पर मारपीट से उभरे नीले निशान स्पष्ट नजर रहे थे। मृतका के पिता का शक है कि बेटी नवनीता को उसके शराबी पति ने पीट-पीट कर बेहाल कर दिया था और अचेत हालत में उसे फंदे पर लटका दिया। इस बिंदू पर पुलिस तफ्तीश कर रही है। आरोपी संजय सांखला से पुलिस पूछताछ में जुटी है। ये था मामला...
गांधीनगर थाना पुलिस के अनुसार ब्यावर निवासी संजय सांखला पिछले कुछ समय से वह अपनी पत्नी नवनीता सांखला (33) के साथ ढाणी रोड स्थित गोकुल विला में किराए पर रह रहा था। गुरुवार को पति-पत्नी के बीच किसी बात को लेकर विवाद हुआ था। शाम 5.30 बजे संजय कसरत करने जिम चला गया। रात 10 बजे जब वापस आया तो उसकी पत्नी का शव फंदे पर झूलता मिला। सूचना मिलने पर विवाहिता के परिजन भी मौके पर पहुंच गए। पुलिस ने मृतका के पीहर पक्ष के लोगों की मौजूदगी में शव फंदे से उतरवाया था। गुरुवार सुबह उपखंड अधिकारी अशोक कुमार की मौजूदगी में मेडिकल बोर्ड से शव का पोस्टमार्टम कराया गया। मामले की जांच पुलिस उपाधीक्षक मोटाराम बेनीवाल कर रहे हैं।
अाए दिन करता था दहेज के लिए परेशान, पति के खिलाफ मुकदमा दर्ज...
गांधीनगरथाना पुलिस में मृतका नवनीता के पिता रतनसिंह सिसोदिया ने आरोपी पति संजय के खिलाफ दहेज हत्या का मुकदमा दर्ज कराया है। पिता ने आरोप लगाया कि उसने अपनी बेटी नवनीता का विवाह वर्ष 2012 में संजय से कराया था। उसके बाद से संजय दहेज के लिए प्रताड़ित करता था। आए दिन मारपीट कर घर से निकाल देता था। कईं बार बेटी ने घटना के बारे में बताया लेकिन उसे समझाकर भेज देते थे। शादी के बाद से दोनों के कोई संतान नहीं थी, इस कारण भी संजय परेशान करता था। रतनसिंह का आरोप है कि आदतन शराबी संजय ने नवनीता की पीट-पीट कर हत्या कर दी और मामले को आत्महत्या का करार देने की मंशा से शव फंदे पर लटका दिया। शादी के चार साल बाद मृतका को यह पता चला कि संजय ने शादी से पहले ही नसबंदी करवा रखी है। पति-पत्नी के बीच विवाद का यह कारण था। पोस्टमार्टम रिपोर्ट और पुलिस की जांच के बाद ही वास्तविक कारणों का पता चल सकेगा। पुलिस आरोपी पति को हिरासत में लेकर पूछताछ कर रही है।
hin_Deva hin_Deva hin_Deva hin_Deva